ઇન્ટવલ પછી જ્યારે સલ્લુભાઈ બૉર્ડર ક્રોસ કરીને પાકિસ્તાન પહોંચે છે અને નવાઝુદ્દીનની એન્ટ્રી પડે છે, ત્યારથી ફિલ્મ ફાસ્ટ ગિયરમાં આવે છે. ઇન્ટરનેટના બાશિંદાઓ તરત જ કહી દેશે કે નવાઝુદ્દીનનું પાત્ર (તેના નામ સહિત) યુટ્યૂબ પર વર્ષોથી ફરતા પાકિસ્તાનની ‘ઇન્ડસ ચેનલ’ના પત્રકારના મહાકોમેડી વીડિયો પરથી જ લેવાયેલું છે. એટલું જ નહીં, એ વીડિયોનો આખેઆખો સીન પણ અહીં રિક્રિએટ કરાયો છે. પરંતુ નવાઝુદ્દીનનું કામકાજ કેસર, વેનિલાની ફ્લેવર જેવું છે. આખી વાનગીમાં બે ટીપાં નાખો તોય પૂરી ડિશમાં એનો જ સ્વાદ આવે. અહીં પણ એવું જ થયું છે. અમુક સીનમાં એક્ટર નવાઝ હીરો સલમાન પર રીતસર છવાઈ ગયો છે.